SIRI เปิด “เดอะ ไลน์” 2 วันกวาดยอดขายกว่า 4 พันลบ.
SIRI เผยเปิดพรีเซลล์"เดอะ ไลน์" 2 โครงการใหม่ 2 วันกวาดยอดขายรวมกว่า 4 พันลบ.
21 พ.ย. 2559

นายอุทัย  อุทัยแสงสุข รองกรรมการผู้จัดการอาวุโส สายงานพัฒนาธุรกิจและพัฒนาคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า บริษัทเปิดขายคอนโดมิเนียมภายใต้ความร่วมมือระหว่าง แสนสิริ และ บีทีเอส กรุ๊ป แบรนด์ เดอะ ไลน์ 2 โครงการใหม่ล่าสุด โดยเปิดพรีเซลล์ 2  วันกวาดยอดขายรวมกว่า 4,000 ล้านบาท
ทั้งนี้ “เดอะ ไลน์ พหลฯ – ประดิพัทธ์” มีกลุ่มลูกค้าคนไทยสนใจซื้อเพื่ออยู่เอง ส่วน “เดอะ ไลน์ สุขุมวิท 101” คว้ายอดขายจากลูกค้ากลุ่มคนรุ่นใหม่และสนใจซื้อเพื่อลงทุน โดยสร้างยอดขายจากตลาดต่างชาติได้รวมกว่า 1,000 ล้านบาท หลังเปิด Global Launch พร้อมกัน 6 ประเทศเอเชีย ฮ่องกง-สิงคโปร์-ไต้หวัน-จีน-มาเลเซีย-ไทย นอกจากนี้ยังได้รับความสนใจจากลูกค้ากลุ่มคนรุ่นใหม่และสนใจซื้อเพื่อลงทุน
สำหรับโครงการ เดอะ ไลน์ สุขุมวิท 101 ด้วยศักยภาพของทำเลที่เป็นพื้นที่รองรับการขยายตัวจากพื้นที่สุขุมวิทตอนต้น มีการคมนาคมที่มีรถไฟฟ้าผ่าน มีการเติบโตของภาคอสังหาฯ อย่างรวดเร็วและยังมีแนวโน้มขยายตัวได้ดีต่อเนื่อง โดยราคาคอนโดมิเนียมที่นำกลับมาขายใหม่เพิ่มขึ้น 34-38% และความต้องการเช่าในย่านนี้ที่มีกระแสตอบรับที่ดีจากดีมานต์ทั้งชาวไทยและชาวต่างชาติที่ต้องการที่พักอาศัยใกล้รถไฟฟ้าโดยมีราคาเช่าตั้งแต่ 13,000 – 28,000 บาทต่อเดือน
ขณะที่โครงการเดอะ ไลน์ พหลฯ-ประดิพัทธ์ ซึ่งตั้งอยู่บนถนนประดิพัทธ์ ระหว่างประดิพัทธ์ซอย 19 – 21 ใกล้รถไฟฟ้า BTS สถานีสะพานควาย 550 เมตร ได้รับความสนใจจากกลุ่มลูกค้าคนไทยที่ซื้อเพื่ออยู่อาศัยเอง โดยสาเหตุที่ได้รับการตอบรับที่ดีเนื่องจากคอนโดมิเนียมย่านสนามเป้-อารีย์- สะพานควาย ยังคง ได้รับความนิยมไม่เสื่อมคลาย โดยเฉพาะโครงการที่ตั้งอยู่บนทำเลที่มีการคมนาคมสะดวก
 